Broj: 711-I-1180-M-52/21-02-11

Zagreb, 11. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Fernanda Kirigina, gradonačelnika Grada Opatije**, na 130. sjednici, održanoj 11. lipnja 2021.g., daje sljedeće

**MIŠLJENJE**

1. **Dužnosnik Fernando Kirigin, gradonačelnik Grada Opatije, koji bi navedenu dužnost obnašao kao volonter u smislu odredbe članka 90a Zakona o lokalnoj i područnoj (regionalnoj) samoupravi („Narodne novine“ broj: 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) može istovremeno uz obnašanje navedene dužnosti obavljati poslove ravnatelja ustanove Županijska Lučka uprava Opatija – Lovran Mošćenička Draga.**
2. **U cilju očivanja vlastite vjerodostojnost te savjesnog i nepristranog postupanja u obanašanju javne dužnosti gradonačelnika Grada Opatije, upućuje se dužnosnik Fernando Kirigin da se izuzme od svih radnji u eventualnim budućim poslovnim odnosima između Grada Opatije i ustanove Županijska Lučka uprava Opatija – Lovran Mošćenička Draga te da za sve radnje u navedenom postupku ovlasti svoju zamjenicu. Isto tako, upućuje se dužnosnik da o svom izuzimanju i razlozima izuzimanja upozna javnost objavom na internetskoj stranici Grada Opatije, kao i da o istoj okolnosti upozna članove Gradskog vijeća Grada Opatije.**

Obrazloženje

Zahtjev za davanjem mišljenja Povjerenstva podnio je dužnosnik Fernando Kirigin, gradonačelnik Grada Opatije. U knjigama ulazne pošte zahtjev je zaprimljen pod poslovnim brojem: 711-U-2036-M-52/21-01-2 dana 2. lipnja 2021.g., povodom kojeg je otvoren predmet broj M-52/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu toga Zakona. Uvidom u Registar dužnosnika koji ustrojava i vodi Povjerenstvo, utvrđeno je da Fernando Kirigin obnaša dužnost gradonačelnika Grada Opatije od 4. lipnja 2021.g. te da je u prethodnom mandatu 2013.-2017. obnašao dužnost zamjenika gradonačelnika Grada Opatije. Stoga je dužnosnik Fernando Kirigin, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da je na lokalnim izborima održanim 30. svibnja 2021. izabran za gradonačelnika Grada Opatije. Istovremeno je i ravnatelj ustanove Županijska Lučka uprava Opatija - Lovran - Mošćenička Draga, koje je osnivač Primorsko-goranska županija. Dužnost gradonačelnika će za sada obnašati volonterski dok ne riješi radno pravni status u Lučkoj upravi. Grad Opatija je u poslovnom odnosu s Lučkom upravom temeljem ugovora o sufinanciranju projekata u 2021. godini kojeg je potpisao bivši gradonačelnik te su financijska sredstva doznačena na račun Lučke uprave temeljem naloga bivšeg gradonačelnika. Dužnosnik navodi kako je u dvojbi o postojanju sukoba interesa, jer će kao gradonačelnik dužnost obavljati volonterski a do daljnjeg radni odnos imati u Lučkoj upravi te traži mišljenje Povjerenstva u odnosu na postupanje njega kao gradonačelnika i ravnatelja Lučke uprave u eventualnim budućim poslovnim odnosima između Grada Opatije i Lučke uprave.

Ustanova Županijska Lučka uprava Opatija - Lovran - Mošćenička Draga, OIB: 22998256158, upisana je u Sudski registar Trgovačkog suda u rijeci, pod MBS: 040148148. Kao osnivač navedene ustanove upisana je Primorsko-goranska županija, a kao osoba ovlaštena na zastupanje ustanove upisan je Fernando Kirigin, ravnatelj - temeljem odluke od 15. studenoga 2017. na vrijeme od četiri godine.

Uvidom u Statut ustanove Županijska Lučka uprava Opatija - Lovran - Mošćenička Draga utvrđeno je kako je člankom 14. Statuta utvrđeno kako Lučkom upravom upravlja Upravno vijeće. Ravnatelj, kao drugo tijelo Ustanove, zastupa Lučku upravu, organizira rad i vodi poslovanje Lučke uprave. Ravnatelja imenuje Upravno vijeće na prijedlog natječajne komisije i uz suglasnost resornog ministra. Ravnatelj sklapa ugovor o radu s lučkom upravom.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Obzirom da je dužnosnik u predmetnom zahtjevu naveo kako će dužnost gradonačelnika Grada Opatije obavljati kao volonter, nema zapreke da istovremeno obavlja i poslove ravnatelja ustanove Županijska Lučka uprava Opatija - Lovran - Mošćenička Draga.

U odnosu na eventualne poslovne odnose predmetne Ustanove s Gradom Opatijom, a imajući u vidu da je člankom 5. stavkom 1. ZSSI-a propisana dužnost savjesnog i nepristranog obnašanja dužnosti te zaštita vlastite vjerodostojnosti dužnosnika, Povjerenstvo je mišljenja kako bi u svrhu pravilnog upravljanja predmetnom situacijom dužnosnik Fernando Kirigin trebao otkloniti poduzimanje bilo koje radnje u eventualnim budućim poslovnim odnosima između Grada Opatije i Lučke uprave te da za to ovlasti svoju zamjenicu. Isto tako, upućuje se dužnosnik da o svom izuzimanju i razlozima izuzimanja upozna javnost objavom na internetskoj stranici Grada Opatije, kao i da o istoj okolnosti upozna članove Gradskog vijeća Grada Opatije.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Fenando Kirigin, putem dostavljene e-mail adrese
2. Objava na internetskoj stranici Povjerenstva
3. Pismohrana